Virallinen lehti nro C 367 , 20/12/2000 s. 0021 - 0021



Talous- ja sosiaalikomitean lausunto aiheesta "Ehdotus neuvoston direktiiviksi työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä (kodifioitu toisinto)" (2000/C 367/06) Neuvosto päätti 23. kesäkuuta 2000 EY:n perustamissopimuksen 94 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 12. syyskuuta 2000. Esittelijä oli Giorgio Liverani. Talous- ja sosiaalikomitea hyväksyi 20. ja 21. syyskuuta 2000 pitämässään 375. täysistunnossa (syyskuun 20. päivän kokouksessa) seuraavan lausunnon. Äänestyksessä annettiin 104 ääntä puolesta, 0 vastaan, ja 6 pidättyi äänestämästä. 1. Johdanto 1.1. Säädösten virallinen kodifiointi on yksi komission "kansalaisten Euroopalle" asettamista tavoitteista. Päämääränä on, että yksinkertaistamisen ja selkeyttämisen myötä kansalaiset voivat hyödyntää ja ymmärtää yhteisön lainsäädäntöä nykyistä paremmin. 1.2. Edellä mainittu tavoite vahvistettiin Edinburghin huippukokouksessa. Huippukokouksen puheenjohtajan päätelmissä korostetaan virallisen kodifioinnin merkitystä, koska se takaa oikeusvarmuuden tiettynä ajankohtana tiettyyn kysymykseen sovellettavan lainsäädännön suhteen. 1.3. Tämän ehdotuksen tavoitteena on mahdollistaa työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä 14. helmikuuta 1977 annetun neuvoston direktiivin 77/187/ETY kodifiointi. 1.4. Uusi direktiivi korvaa kodifioitavat direktiivit, joista komitea on aikoinaan antanut lausunnot(1). Uudessa direktiivissä kunnioitetaan täysin kodifioinnin kohteena olevien tekstien asiasisältöä. Kodifioinnin yhteydessä rajoitutaan ryhmittelemään tekstit uudelleen sekä tehdään ainoastaan kodifioinnin vaatimat muodolliset muutokset. 2. Yleistä 2.1. Talous- ja sosiaalikomitea puoltaa komission ehdotusta. 2.2. Se on yhtä mieltä siitä, että kansalaisten on voitava ymmärtää ja hyödyntää yhteisön lainsäädäntöä nykyistä paremmin. 2.3. Nykyistä selkeämpi ja avoimempi yhteisön lainsäädäntö edistää osaltaan sen oikeaa tulkintaa sekä takaa tarvittavan oikeusvarmuuden. 2.4. Tämän vuoksi talous- ja sosiaalikomitea suhtautuu myönteisesti ehdotukseen kodifioida neuvoston 14. helmikuuta 1977 antama direktiivi 77/187/ETY, joka koskee työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä. 2.5. Kodifiointi koskee ainoastaan tekstien muotoseikkoja eikä vaikuta niiden asiasisältöön, joka säilyy muuttamattomana. Mikäli yhteisöjen tuomioistuimessa nostetaan vastedeskin toistuvasti kanteita, komitea toivoo komission ryhtyvän direktiivin muuttamiseen tähtääviin toimiin. Bryssel 20. syyskuuta 2000. Talous- ja sosiaalikomitean puheenjohtaja Beatrice Rangoni Machiavelli (1) Neuvoston direktiivi 77/187/ETY (EYVL L 61, 5.3.1977, s. 26) Komitean lausunto 23. huhtikuuta 1975 (EYVL C 255, 7.11.1975, s. 25) Edellä mainittua direktiiviä muutettiin neuvoston direktiivillä 98/50/EY (EYVL L 201, 17.7.1998, s. 88) Komitean lausunto 29. maalikuuta 1995 (EYVL C 133, 31.5.1995, s. 13).